Malta u l-Azerbaijan iffirmaw Memorandum of Understanding dwar koperazzjoni strateġika fil-qasam tal-enerġija. Il-ftehim ġie iffirmat waqt żjara li l-Prim Ministru Joseph Muscat qed jagħmel fl-Azerbaijan fejn kellu wkoll laqgħa mal-President Azeri Ilham Aliyev. Il-ftehim bejn Malta u l-Azerbaijan  ġie ffirmat f’Baku mill-Ministri tal-Enerġija Konrad Mizzi u l-Ministru tal-Enerġija tal-Azerbaijan Natiq Aliyev. Fi stqarrija tal-Gvern intqal li l-ftehim jittratta kollaborazzjoni fl-esplorazzjoni u l-produzzjoni taż-żejt u l-gass, il-kummerċ u distribuzzjoni ta’ prodotti taż-żejt fil-Meditteran, il-possibiltajiet ta’ infrastruttura ġdida, u servizzi innovattivi fil-qasam tal-gass naturali, l-LNG. L-Azerbeijan huwa prodottur ewlieni tal-gass naturali u l-kumpanija Socar li hija tal-Gvern Azeri hija msieħba fil-konsorzju li ser jibni l-power station tal-gass u jissupplixxi lill-elettriku tal-Enemalta. Fl-istqarrija tal-gvern intqal li l-ftehim se jwassal biex Malta jikkopera ma’ wieħed mill-akbar ċentri tal-enerġija fil-pjan tal-Gvern li Malta tkun ċentru reġjonali tal-enerġija. Intqal ukoll li l-ippjanar u l-implimentazzjoni ta’ dan il-ftehim se jsir mill-kumpanija tal-Enerġija tal-Azerbaijan SOCAR, flimkien ma’ project teams Maltin tal-Ministeru għall-Enerġija  skont il-proġetti speċifiċi li se jsiru bejn iż-żewġ naħat. Il-ftehim ġie konkluż wara taħditiet bejn iż-żewġ gvernijiet li saru f’Baku bejn delegazzjoni mmexxija mill-Prim Ministru Joseph Muscat li matulha ġew diskussi r-relazzjonijiet diplomatiċi, politiċi u ekonomiċi bejn Malta u l-Azerbaijan. Dawn ġew diskussi bejn il-prim ministru  Muscat u l-President tal-Azerbaijan Ilham Aliyev. Waqt il-laqgħa l-Prim Ministru Muscat ġie kkwotat jgħid li r-relazzjonijiet bejn Malta u l-Azerbaijan, se jkompli jieħdu iktar importanza fid-dawl tal-pożizzjoni li qed tieħu l-Unjoni Ewropea li qed tħares lejn dan il-pajjiż bħala sieħeb strateġiku f’diversi oqsma ekonomiċi, b’mod partikolari fil-qasam tal-enerġija. Fi stqarrija tal-Gvern intqal li l-President tal-Azerbaijan Aliyev qal li kull relazzjoni politika għandha twassal għal riżultati prattiċi u li jinħassu fil-pajjiżi rispettivi. Qal li pajjiżu qed iħares li jkompli jiftaħ ir-relazzjonijiet mal-Unjoni Ewropea fi ftehim li jaqbel lill-Ewropa u lill-Azerbaijan.